Starac Pasticije

**Starac Pasticije** (novogrč. *Γέρων/Γέροντας Παστίτσιος*, *Géron/Gérontas Pastítsios*, engl. *Elder Pastitsios*), satirička figura fikcijskog redovnika koja se prvi put pojavila na jednoj stranici na Facebooku. Satira se uglavnom temelji na slavnu grčkom pravoslavnom redovniku starcu Pajsiju kojemu su ime i lice zamijenjeni pasticiom – lokalnim jelom s paštom i bešamel-umakom, spajajući tako grčke pravoslavne i pastafarističke likovne prikaze. Stranica je postojala otprilike godinu dana, a zatvorena je nakon što je njezin tvorac uhićen zbog blasfemije 21. rujna 2012. Ovaj slučaj, koji je počeo kao *[[flaming (internet)|flame]]* na Facebooku, dospio je do grčkog parlamenta dvaput i izazvao snažan lokalni, ali i međunarodni politički odjek.

## Pozadina

Glavna satira na stranici vrtjela se oko starca Pajsija (u. 1994.), redovnika sa Svete gore, slavna po njegovu duhovnom nauku. Mnogo toga je napisano o njegovoj ličnosti i njegovim proročanstvima o kraju vremena, podizanju djece, odnosima parova, pa i dijeti koju je Pajsije navodno provodio. Visokorangirani svećenici, ali i vjernici predložili su da bi Pravoslavna crkva trebala priznati starca za sveca. Stranica je između ostaloga kritizirala eksploataciju Pajsija u tisku i na pravoslavnim mrežnim mjestima koja propagiraju navodna proročanstva i učenja karizmatična starca (po njegovim sljedbenicima on je predvidio pad Sovjetskog Saveza i nedavnu grčku krizu).

Stranica „Elder Pastitsios” satirizirala je i kritizirala (po medijskim izvješćima bez ikakva svetogrđa) razne religijske aspekte u Grčkoj poput krštenja djece, religijske edukacije (vjeronauka) u školama i nedostatka odvojenosti crkve i države; sve navedeno predstavljeno je kroz pogled pastafarističke satiričke pseudoreligije Crkve Letećeg Špagetnog Čudovišta, koja je uporabljena radi satiriziranja pouke kreacionizma u školama.

Stranica je stvorila *[[hoax]]* o postumnu čudu koje je učinio starac Pajsije, koje su potom preuzeli razni pravoslavni, konzervativni i ekstremno desničarski blogovi u srpnju. Priča se zasnivala na nekoliko postojećih izvješća koja su već bila kružila na mreži a uplela je i čudestan oporavak jednog tinejdžera koji se navodno probudio iz kome nakon što mu je majka pod njegov jastuk stavila talisman s prahom iz Pajsijeva groba.

Priča je dosegnula 93 800 rezultata u Googleovoj tražilici i bila je umnožena i na mreži i u tisku, a čak se pojavila na naslovnici ekstremno desničarskih novina *Ελεύθερη Ώρα*. 27-godišnji tvorac stranice poslije je izjavio da je to učinio da razotkrije lakovjernost vjernih i usto pokaže slabu provjeru činjenica prisutnu u religijskoj i konzervativnoj blogosferi.

Četiri dana prije uhićenja tvorca ove stranice parlamentarni zastupnik Hristos Papas iz neonacističke stranke Zlatne zore skrenuo je ministru pravde pozornost na ovu stranicu postavivši pitanje u grčkom parlamentu 17. rujna. Policija se oglasila priopćenjem da su dva dana prije postavljanja pitanja u parlamentu okončali istragu pokrenutu uslijed tisuća pritužaba pravoslavnih vjernika širom svijeta.

## Uhićenje i reakcija

U Grčkoj je 21. rujna uhićen 27-godišnji muškarac zbog optužbe za zlonamjernu blasfemiju i uvredu religije jer je izradio satiričku stranicu na Facebooku nazvanu „Elder Pastitsios”. Globa za blasfemiju u Grčkoj iznosi do 3000 € i do 2 godine zatvora.

Vijesti o uhićenju izazvale su širom svijeta zanimanje za ovaj slučaj, a *[[hashtag]]* na Twitteru #FreeGeronPastitsios (engl.: #slobodastarcuPasticiju) postao je globalna trendovska tema dok je relevantna peticija Humanističke unije Grčke dosad prikupila više od 10 000 potpisa na change.org.

U intervjuu na jednoj mrežnoj televiziji, koji je dao poslije uhićenja, tvorac stranice izjavio je da je Facebook podastro dokaze koji su ured grčke policije za e-kriminal doveli do njega. Facebookov upravitelj za paneuropske komunikacije Iain Mackenzie napisao je da je Facebook razotkrio osnovne informacije o korisniku na osnovi sudskog naloga iz Grčke bez znanja o tome kojoj vrsti optužbe je korisnik bio podvrgnut. U skladu s člankom 19. grčkog ustava ograničenje povjerljivosti komunikacija dopušteno je jedino u slučajevima „posebno ozbiljnih zločina”. Grčki kazneni zakonik prevodi ustavne „posebno ozbiljne zločine” kao kaznena djela dok se „zlonamjerna blasfemija i uvreda religije” smatra prekršajem.

Poslije objave uhićenja slabiji partner grčke vladajuće koalicije Demokratska ljevica i Grčka komunistička partija snažno su osudili uhićenje dok je ljevičarska glavna oporbena stranka SIRIZA postavila drugo pitanje u parlamentu, ovaj put ono koje se tiče legalnosti uhićenja i slobode izražavanja. Parlamentarni glasnogovornik SIRIZA-e i zastupnik Dimitrios Papadimulis kazao je da će se pojaviti kao svjedok obrane u procesu protiv uhićenika, a čak je i mitropolitanski biskup solunski Antimos rekao u jednoj radijskoj emisiji da se „ne slaže s progonom, već je bolje ostaviti ga na miru. Nitko ne može uzurpirati vjeru.” Zagovornici uhićenika održali su malen prosvjed ispred grčkog parlamenta 28. rujna i iste večeri još jedan u centru Atene parodirajući pravoslavnu litaniju.

Tvorac stranice spomenuo je da planira fokusirati svoj budući aktivizam na ukidanje grčkih zakona o blasfemiji.

## Osuda

26. siječnja 2014. tvorac originalnog mrežnog mjesta „Elder Pastitsios” proglašen je krivim za „opetovano vrijeđanje religije” i osuđen je na deset mjeseci zatvora uvjetno, iako je tužitelj tražio blažu kaznu.

## Internetski mem

Ideja izrade fikcijskog lika zasnovana na Pajsiju ubrzo je postala jezgrovit internetski mem prisutan u glavnoj struji medija, pa i na majicama kratkih rukava, ponekad kao reakcija na uhićenje i podrška tvorcu stranice. Među tim likovima našli su se „Elder Parisios” (engl.: starac Parizije) s glavom redovnika zamijenjenom Eiffelovim tornjem, „Elder Papisios” (novogrč. *παπί, papí*: patka) s licem Patka Doda i mnogi drugi.

## Povezano
* starac Pajsije Svetogorski
* Leteće Špagetno Čudovište
* Odvojenost crkve i države

## Izvori